4β. ΑΠΟΦΑΣΙΣ ΥΠΟΥΡΓΟΥ ΔΙΚΑΙΟΣΥΝΗΣ Αριθ.118595 Οίκ. της 13/16 Δεκ. 1972 (ΦΕΚ Β΄ 1101) Περί αυξήσεως του κατωτάτου ορίου των αμοιβών των επί παγία αντιμισθία Δικηγόρων του Κράτους. Έχοντες υπ’ όψιν: α) Την διάταξιν της παρ. 2 του άρθρ. 92 του Ν.Δ. 3026/1954 «περί του Κώδικος των Δικηγόρων» και β) τας γνωμοδοτήσεις Διοικ. Συμβουλίων Δικηγορικών Συλλόγων του Κράτους, αποφασίζομεν: α)Ανακαλούμεν τας υπ’ αριθ. 56851/8.6.1972, 65950/1.7.1972 και 76253/28.7.1972 ημετέρας αποφάσεις εν σχέσει προς την αύξησιν των ελαχίστων ορίων των αμοιβών των επί παγία αντιμισθία Δικηγόρων απάντων των Δικηγορικών Συλλόγων του Κράτους. β)Αυξάνομεν κατά 15% από 15 Αυγ. 1972 τα ελάχιστα όρια αμοιβής των Δικηγόρων απάντων των Δικηγορικών Συλλόγων του Κράτους, των παρεχόντων τας υπηρεσίας των επί παγία περιοδική αμοιβή, υπό την προϋπόθεσιν ότι η κατά τ’ ανωτέρω εκ 15% αύξησις δεν δύναται εν πάση περιπτώσει να υπερβαίνη κατά μήνα το ποσόν των 2.000 δραχμών κατ’ ανώτατον όριον. Εις περίπτωσιν, καθ’ ην από της 1ης Ιαν. 1970 και εντεύθεν παρεσχέθησαν έτεραι, οιασδήποτε μορφής, αυξήσεις εις τους Δικηγόρους της προαναφερθείσης κατηγορίας, αύται συμψηφίζονται εις την δια της παρούσης αποφάσεως παρεχομένην εκ 15% τοιαύτην. Εφ’ όσον αι εν λόγω αυξήσεις υπερβαίνουν το δια της παρούσης αποφάσεως καθοριζόμενον ποσοστόν αυξήσεως (15%) των ελαχίστων ορίων των αμοιβών των Δικηγόρων της εν λόγω κατηγορίας, ούτοι θα συνεχίσουν λαμβάνοντες τας ηυξημένας ταύτας αποδοχάς μη δικαιούμενοι εν προκειμένω της δια της παρούσης χορηγουμένης εκ 15% αυξήσεως. Η ισχύς της παρούσης δημοσιευθησομένης δια της Εφημερίδος της Κυβερνήσεως άρχεται από 15 Αυγ. 1972. 